**EXTRAS RAPORT**

## **privind organizarea reuniunii de lucru dintre Autoritatea Electorală Permanentă**

## **și Biroul Electoral Național al Ungariei în format de videoconferință,**

## **în perioada 5-6 mai 2020**

Ca urmare a invitației primite de la Biroul Electoral Național al Ungariei (BEN), în luna martie 2020, de participare la discuții legate de prezența la vot și înregistrarea alegătorilor, președintele Autorității Electorale Permanente (AEP) a aprobat organizarea întâlnirii de lucru dintre AEP și BEN în format de videoconferință.

AEP a informat Ministerul Afacerilor Externe, Ambasada României la Budapesta, Ambasada Ungariei la București asupra desfășurării, în perioada 5-6 mai 2020, a reuniunii cu Biroul Electoral Național al Ungariei (BEN) și a subiectelor ce vor fi discutate.

**Prezentarea participanților și a subiectelor dezbătute**

**Locație:** Videoconferință prin intermediul aplicației Microsoft Teams.

**Din cadrul AEP au participat** președintele Constantin-Florin Mitulețu-Buică, vicepreședintele Zsombor Vajda, directorul general al Direcției generale sistemul informațional electoral național, șeful Departamentului suport organizatoric electoral și șeful Departamentului cooperare internațională și relații publice.

**Din cadrul BEN au participat** președintele BEN, Ilona Pálffy, vicepreședinții Krisztián Gáva și Péter Kovács, Directorul Departamentului relații internaționale și comunicare, Dániel Listár și mai mulți membri.

**Programul evenimentului:**

În prima zi a videoconferinței a avut loc întâlnirea președintelui Autorității Electorale Permanente cu președintele Biroului Electoral Național al Ungariei**,** în cadrul căreia au fost abordate subiecte legate de managementul electoral și cooperarea instituțională.

În cea de-a doua zi, discuțiile au fost preponderent tehnice.

În deschiderea sesiunii de lucru din data de 6 mai 2020, partea română a prezentat informații despre sistemul informatic de monitorizare a prezenței la vot și de prevenire a votului ilegal (SIMPV) utilizat în România. A fost prezentat fluxul sistemului SIMPV corelat cu detaliile legate de siguranța și securitatea exploatării sistemului. De asemenea, reprezentanții AEP au mai prezentat informații privind recrutarea, instruirea și repartizarea computerizată a operatorilor de calculator, precum și fluxul activităților cu exemplificarea practică a utilizării tabletei în cadrul unei secții de votare.

Oficialii BEN au prezentat informații despre Registrul Electoral Central și Registrele electorale teritoriale ale secțiilor de votare din Ungaria.

Reprezentantul companiei de stat care asigură serviciile către Biroul Electoral Național din Ungaria a prezentat informații legate de funcționarea Registrului Electoral Central:

- legislația aplicabilă;

- modul de actualizare a registrului se face automat și permanent din surse interne și externe oficiale (registre cu baza de date ale populației și solicitări scrise);

- tipurile de persoane înregistrate;

- se actualizează în mod continuu și oferă informații pentru Registrele electorale teritoriale;

- modul de exploatare al Registrului și fluxurile de actualizare/centralizare;

- tipurile de informații stocate în Registrul electoral central;

Informațiile despre funcționarea Registrelor electorale teritoriale ale secțiilor de votare:

- acestea derivă din Registrul Electoral Central;

- cuprind informații tehnice legate de participanții la procesul electoral (arondarea votanților, asistență la vot, persoane cu drept de vot, vot prin corespondență etc.);

- din aceste registre se extrag listele cu persoanele care sunt notificate în scris cu informații despre procesul electoral care urmează să aibă loc cu un număr de zile înainte de ziua votării.

Reprezenatanții BEN au adresat întrebări legate de funcționarea SIMPV, de modul de instruire al operatorilor de calculator, de asistența acordată persoanelor cu nevoi speciale, modalitatea de notificare a alegătorilor și înregistrarea votanților din străinătate.

În încheiere, părțile au exprimat satisfacția pentru organizarea acestei reuniuni de lucru, precum și pentru continuarea colaborării, respectiv pentru efectuarea demersurilor de inițiere a semnării unui memorandum de cooperare instituțională între AEP și BEN.

**Concluzii**

Obiectivul avut în vedere cu această întâlnire a fost dezvoltarea cooperăriidintre cele două instituții, prin schimbul de experiență pe subiectele prezenței la vot și înregistrării alegătorilor, partea maghiară manifestând un interes deosebit în legătură cu experiența și performanțele AEP în domeniul tehnologiei electorale implementate.

**\*\*\*\*\*\*\*\*\***